Боян Бойчев
Улицата

chitanka.info

Една след друга затварям

Всички врати —

Какъвто бях

И какъвто исках да бъда.

Улицата за миг

Ще ме приюти,

Щом изляза

И завия зад ъгъла.

Ще ме поеме неусетно

Сивият поток,

Вълна след вълна

От делничната проза,

Тук — там вир,

После — водоскок,

Така си прецъфтяха

Дървета бели, дървета розови.

А исках, исках да бъда,

Дори може би в нещо успях,

Притиснат до стената,

Във ъгъла,

Усещам с отчаянието

На уморените сетива,

Че улицата е моят маршрут,

Моята вятърна мелница,

Моят Цезар и моят Брут,

А аз — крачеща мишена на прицел.

По улицата вървя

С донкихотовски стъпки,

Не ми достигат нито въздухът,

Нито думите.

Не мога да спра,

Нито да бъда стъпкан,

Шпагата ми е безсилна

Срещу куршумите.

Една след друга затварям

Всички врати,

Гибелно разпилях

Всички копнежи,

Улицата ще ме убие,

Ако ме приюти

На цената

На всички надежди.

лятото на 2005 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.